Nous Huedes, fiz le duc de Bergoingne, cuens de Nevers et sires de Bourbon, et nous Mahauz, contesse de Nevers et dame de Bourbon, sa famme, faisons à savoir à touz ces qui ces lettres verront quar com contenz eust esté entre nous, d’une part, et religieuses persones l’abbé et le covent de Regny, d’autre part, sur la haute justise, laquele nous débatiens en la terre de Vermenton qui apartient esdiz religieux et ou finaige tout qui apartient à la dite vile, de quoy certaines covenances entre nous et aux sont salées et escrites: A la parfin, pour la prière de bones genz, et pour bien de paiz, et pour le don d’un polain rendu à nous et délivré, avons confermé et déclaré es devant diz religieux, toute la petite justice qui apertient à la devant dite vile, et ou finage d’icele, en bois et en plain, à tenir des diz religieux à touzjourz mais frainchemant et paisiblement, sans riens retenir à nous et à noz hoirs dedanz leur leuz et dedanz leur boines; et volons que leur bourjois, leur homme et cil qui ont cause d’aux, et tuit leur bien leur soint sauve et gardé comme li nostre; et que il ne puissent estre gaigé, mas que par dete conneu ou pour deffaut de droit, eux premièrement soufisamment requis et amonetez de faire droit. Et volons que les convenances entre nous et ceux escrites et seelées leur soient à touz jourz mais de nouz et des noz gardées et continuées paisiblement. Ou tesmoing de la quel chose, nous avons de noz seaux salées ces leitres, qui furent faites à nostre mayson de Coloinges, présenz noz chevaliers monseignour Gauchier Bridainne, seignour de Baissy, monseignour Gauchier de Merry, l’abbé Pierre de Château-Censoir, Estienne Lietard, chantre doudit leu, l’an de Grâce mil deux cenz sexante et un, ou mois de join.